## Medi Ambient retira xarxes de pesca i altres restes perdudes en l’entorn litoral del Parc Natural de Serra Gelada per a la restauració de fons marins

*** La Generalitat col·labora en este projecte amb la Fundació Oceanogràfic, pescadors artesanals i centres de busseig
* Els treballs s’han desenrotllat en la zona d’especial protecció de l’Illot de Benidorm**

La Conselleria de Medi Ambient, Infraestructures i Territori, mitjançant la Direcció General de Medi Natural i Animal, col·labora en un projecte de retirada de xarxes de pesca i altres restes perdudes en l’àmbit marí del Parc Natural de Serra Gelada per a restaurar els ecosistemes de la zona.

El director general de Medi Natural i Animal, Luis Gomis, ha participat en un acte de retirada de restes en l’entorn litoral de l’Illot de Benidorm, una zona a on confluïxen moltes activitats humanes que, malgrat l’esforç per fer-les sostenibles amb l’entorn, deixen, amb el temps, afeccions col·laterals sobre la zona.

Luis Gomis ha explicat que la Generalitat, per mitjà de l’equip de guardacostes d’espais naturals protegits, col·labora amb la Fundació Oceanogràfic, pescadors artesanals i centres de busseig en un projecte de restauració de fons marins mitjançant el monitoratge i la retirada d’arts de pesca perduts i abandonats, al qual destina una inversió anual de 150.000 euros.

El director general ha assenyalat la importància de recuperar “el bon estat ambiental dels hàbitats marins, per la qual cosa la seua restauració, mitjançant la retirada d’arts de pesca perduts i altres elements, és fonamental per a retornar la salut al Mediterrani”.

“Una mar neta és una mar plena de vida, i és essencial evitar residus que danyen el nostre ecosistema”, ha afegit. A més, ha destacat la implicació cada vegada major d’empreses privades i altres organitzacions en accions destinades a millorar l’estat ambiental dels espais marins protegits. “La mar és de tots i entre tots l’hem de cuidar”, ha afirmat Luis Gomis.

La Generalitat compta amb un equip de guardacostes d’espais naturals protegits amb bases en serra Gelada, cap de Sant Antoni i Irta. En el cas de serra Gelada, s’ha establit un conveni de col·laboració per a la vigilància i gestió de l’espai marí entre la Generalitat, els ajuntaments de Benidorm, l’Alfàs del Pi i Altea, així com el Club Nàutic d’Altea.

De la mateixa manera, de manera periòdica es procedix a la retirada d’elements diversos abandonats en el fons marí que puguen alterar-ne l’estat de conservació, com ara restes de sistemes de fondeig il·legal, caps, plàstics, pneumàtics, etc.

L’actuació que s’ha dut a terme ha comptat amb la col·laboració de l’empresa AVRAMAR, que aporta la seua embarcació amb grua, Casa Mediterráneo i centre de busseig Nisos, a més de la Fundació Oceanogràfic, i ha consistit en la retirada d’un art de pesca abandonat a la Llosa i pneumàtics acumulats en la zona de l’embarcador de Benidorm.

Fecha: 27/02/2025